TARYBOS REGLAMENTAS (EB) Nr. 493/2005
2005 m. kovo 16 d.
iš dalies keičiantis Reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedą
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 26 straipsnį,
atsižvelgdama į Komisijos pasiūlymą,
kadangi:
(1)
Tarybos reglamento (EEB) Nr. 2658/87 (1) I priede pateiktoje Kombinuotojoje nomenklatūroje vaizdo monitoriai klasifikuojami pagal KN kodus 8471 ir 8528.
(2)
Tam, kad vaizdo monitoriai galėtų būti neklasifikuojami pagal KN kodą 8528, jie turi atitikti tam tikrus reikalavimus. Dėl informacinių technologijų, plataus vartojimo elektroninių įrenginių pramonės šakų ir naujųjų technologijų susiliejimo susidarė tokia padėtis, kad klasifikuojant vaizdo monitorius nebeįmanoma nustatyti pagrindinės tam tikro monitoriaus paskirties remiantis tik paprastomis jo techninėmis charakteristikomis. Iš Europos Bendrijų Teisingumo Teismo praktikos galima spręsti, kad klasifikuojant prekes negalima remtis tik faktiniu jų naudojimu. Teisingas atskirų produktų klasifikavimas turi remtis objektyviais ir kiekybiškai įvertinamais duomenimis. Šiuo metu nėra galimybių nustatyti vienareikšmiškus šį reikalavimą atitinkančius kriterijus.
(3)
Iš prekybos duomenų matyti, kad šiuo metu vaizdo monitoriai, pagaminti taikant plazminę arba skystųjų kristalų vaizdo kūrimo technologiją, kurių ekrano įstrižainės ilgis ne didesnis kaip 48,5 cm, o ekrano kraštinių santykis yra 4:3 arba 5:4, daugiausia naudojami kaip automatinio duomenų apdorojimo mašinų išvesties įrenginiai. Tačiau tokie monitoriai neretai gali atkurti judančius vaizdus, perduodamus ne iš automatinio duomenų apdorojimo mašinos, o iš kito šaltinio, todėl jie neatitinka reikalavimo, kad tokie vaizdo monitoriai būtų skirti naudoti vien tik arba daugiausia su tokiomis mašinomis. Tokiems monitoriams netaikomas Susitarimas dėl prekybos informacinių technologijų produktais (2) arba Pranešimas apie jo įgyvendinimą, kurie abu buvo patvirtinti Bendrijos vardu 1997 m. kovo 24 d. Tarybos sprendimu 97/359/EB dėl informacinių technologijų produktams taikomų mokesčių panaikinimo (3).
(4)
Bendrija suinteresuota ribotam laikotarpiui visiškai sustabdyti autonominių Bendrojo muitų tarifo muitų taikymą vaizdo monitoriams, pagamintiems taikant plazminę arba skystųjų kristalų vaizdo kūrimo technologiją, kurių ekrano įstrižainės ilgis ne didesnis kaip 48,5 cm, o ekrano kraštinių santykis 4:3 arba 5:4, klasifikuojamiems nurodant KN kodą 8528 21 90. Šios priemonės galiojimo laikotarpis turėtų baigtis 2006 m. gruodžio 31 d., jeigu Taryba nenuspręs jo pratęsti.
(5)
Reglamentas (EEB) Nr. 2658/87 turėtų būti atitinkamai iš dalies pakeistas.
(6)
Šis reglamentas turėtų įsigalioti iš karto ir turėtų būti taikomas nuo 2005 m. sausio 1 d., nes juo padarytas pakeitimas turėtų būti taikomas nuo tos pačios dienos kaip ir 2005 m. Kombinuotosios nomenklatūros redakcija, išdėstyta Komisijos reglamente (EB) Nr. 1810/2004 (4),
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2658/87 I priedo antros dalies „Muitų sąrašas“ XVI skyriaus 85 skirsnyje 3 skiltis prie KN kodo 8528 21 90 pakeičiama taip:
„14 (5)“.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2005 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. kovo 16 d.